इलाहाबाद। प्रयागराज में बाबा दरवेश्वर महादेव का प्राचीन सिद्ध स्थल है। इस सिद्ध मंदिर की खासियत और चमत्कार के बारे में खूब सुनने को मिलता है। एक समय मंदिर शहर के एकदम वीरान इलाके में था। लेकिन, समय के साथ इस मंदिर के चारों ओर ऐसी संपन्नता और वैभवता फैली कि यह शहर का सबसे व्यस्ततम व्यापारिक केंद्र बन गया। दरअसल बाबा दरवेश्वर महादेव व्यापार के राजा कह जाते हैं। लोगों की मान्यता है कि जिन लोगों का व्यापार समस्याओं से घिरा हो, या उन्हें घाटा लग रहा हो, बाबा उनकी सारी समस्याओं का हल कर बिगड़े काम बना देते हैं। यही कारण था कि एकदम वीरान स्थल पर बने बाबा दरवेश्वर महादेव के चारों ओर व्यापारियों का ठिकाना बनने लगा और देखते ही देखते यह इलाहाबाद का सबसे व्यस्ततम व्यापारिक केंद्र बन गया। यहां व्यापारियों की दुकानें बाबा के दर्शन के बाद ही खुलती हैं और बंद होने के बाद भी बाबा के दर्शन करके ही लोग घर जाते हैं। लोगों का विश्वास है कि बाबा का यह चमत्कार है कि इनके भक्तों को व्यापार में घाटा नहीं लगता और उनकी सारी समस्याएं हल हो जाती हैं।